ఆన్‌లైన్‌లో 'పీఎఫ్‌' చెల్లింపులు!
- ఆగస్టు నుంచి అందుబాటులోకి
- సికింద్రాబాద్‌లోనూ డాటా సెంటర్‌
న్యూఢిల్లీ: ఈఫీఎఫ్‌వో ఖాతాదారులకు శుభవార్త. భవితకు భద్రతగా భావించే పీఎఫ్‌ సొమ్ముల కోసం ఆఫీసుల చుట్టు తిరగాల్సిన రోజులకు త్వరలోనే తెర పడనుంది. ఇకపై ఈపీఎఫ్‌వో చెల్లింపులినింటినీ ఆన్‌లైన్‌లో జరిపేందుకు వీలుగా అధికారులు చర్యలు ముమ్మరం చేశారు. ఈ విధానం అందుబాటులోకి వస్తే పీఎఫ్‌ సొమ్ము కోసం అవస్థలు తగ్గడంతో పాటు పేపర్‌ లేని లావాదేవీలు జరిపేందుకు వీలు పడనుంది. ఈ కొత్త ఆన్‌లైన్‌ వ్యవస్థను ఈ ఏడాది ఆగస్టు నుంచి అందుబాటులోకి తేవాలని చూస్తున్నట్లు ఈపీఎఫ్‌ఓ సంస్థకు చెందిన సీనియర్‌ అధికారి ఒకరు తెలిపారు. రికార్డుల డిజిటలైజేషన్‌ ప్రక్రియ ఇప్పటికే ముగిసిందని ఆయన వివరించారు. సికింద్రాబాద్‌, ద్వారక, గుర్‌గావ్‌లలో సెంట్రల్‌ డాటా సెంటర్‌లను ఏర్పాటుకు గాను త్వరలోనే అధిక సామర్థ్యం కలిగిన సర్వర్లను సమీకరించుకోనున్నట్లు ఆయన తెలిపారు. ఈ ప్రక్రియ ముగియగానే ప్రయోగాత్మకంగా కొన్ని లావాదేవీలను పరీక్షించి ఇక అధికారికంగా ఆగస్టు నుంచి ఆన్‌లైన్‌ పీఎఫ్‌ చెల్లింపు వ్యవస్థను పూర్తిస్థాయిలో అందుబాటులోకి తేవాలని యోచిస్తున్నట్లు తెలిపారు. అయితే ఆన్‌లైన్‌ చెల్లింపుల కోసం ఖాతాదారు 'యూనివర్శల్‌ (పోర్టబుల్‌ పీఎఫ్‌) ఖాతా నెంబరు'ను ఆక్టివేట్‌ చేసుకోవాల్సి ఉంటుంది. పాన్‌కార్డు, ఆధార్‌ కార్డు నెంబరుతో పాటు కేవైసీ సమాచారంతో ఈ నెంబరును సీడింగ్‌ చేసి యూనివర్శల్‌ ఖాతా నెంబరును (యూఏఎన్‌) పొందాల్సి ఉంటుందని ఆయన తెలిపారు. ఇప్పటి వరకు 6.15 కోట్ల యూఏఎన్‌లను జారీ చేయగా కేవలం 2.34 కోట్ల మంది ఖాతాదారులు మాత్రమే ఆన్‌లైన్‌లో దీనిని యాక్టివేట్‌ చేసుకున్నారు.
మీ స్నేహితులకు రికమెండ్ చెయ్యండి